เฉลยแล้ว! “กัญชง+18” เจ๊แอนเชียร์ซื้อ JKN เหตุลุยกัญชง+ขยายแพลตฟอร์มนิว18
เฉลยแล้ว! "กัญชง+18" เจ๊แอนเชียร์ซื้อ JKN เหตุลุยกัญชง+ขยายแพลตฟอร์มนิว18
เฉลยแล้ว! "กัญชง+18" เจ๊แอนเชียร์ซื้อ JKN เหตุลุยกัญชง+ขยายแพลตฟอร์มนิว18
10 มี.ค. 2564

จากกรณีที่ นายจักรพงษ์ จักราจุฑาธิบดิ์ ประธานเจ้าหน้าที่บริหารและกรรมการผู้จัดการ บริษัท เจเคเอ็น โกลบอล มีเดีย จำกัด (มหาชน) หรือ JKN โพสต์ข้อความปริศนาผ่านทางเฟสบุ๊คส่วนตัว ตั้งแต่วันที่ 8 มี.ค.ที่ผ่านมา โดยมีข้อความเชิญชวนซื้อหุ้น JKN ระบุข้อความว่า “กัญชง+18 = โคตรรวย” ซึ่งส่งผลให้ราคาหุ้น JKN และมูลค่าการซื้อขายวานนี้ (9 มี.ค.2564) ปรับตัวขึ้นอย่างมีนัยสำคัญ ซึ่งขณะนี้ทางตลาดหลักทรัพย์แห่งประเทศไทย (ตลท.) อยู่ระหว่างการตรวจสอบข้อเท็จจริงว่าข้อความดังกล่าวถือเป็นการกระทำที่กระทบต่อราคาหุ้น และการตัดสินใจลงทุนหรือไม่
ล่าสุด ในวันนี้ (10 มี.ค.2564) นายจักรพงษ์ จักราจุฑาธิบดิ์ ได้มีการเปิดเผยแผนกลยุทธ์การดำเนินธุรกิจของบริษัทฯ ในปี 2564 ว่า JKN ได้ร่วมมือกับบริษัท ดีเอ็น บรอดคาสต์ จำกัด หรือทีวีดิจิทัลช่อง NEW 18 ในรูปแบบ Business Model ร่วมมือกันผลิตรายการข่าว และรายการใหม่ รวมถึงนำรายการต่างๆ ที่เป็นลิขสิทธิ์ของ JKN ไปออกอากาศทางช่อง NEW 18
โดยในการออกอากาศ JKN จะยังคงเป็นช่องที่เน้นการให้ข่าวสาร และสาระความรู้เช่นเดิม โดยจะนำรายการข่าวมาออกอากาศรวม 7 ชม.ต่อวัน เช่น รายการเจาะข่าวเช้า ทันข่าวเที่ยง เกาะติดข่าวเย็น รายการ JKNCNBC Tonight รายการลิขสิทธิ์แบรนด์ดังระดับโลก ทั้งสารคดี และความบันเทิงอย่างซีรีส์จีน อินเดีย และฟิลิปปินส์ เพื่อสร้างฐานผู้ชม และกระแสนิยมในคอนเทนต์ตามมา โดยปัจจุบันบริษัทฯ อยู่ระหว่างศึกษาความเป็นไปได้ในการตกลงร่วมมือทางธุรกิจในระยะยาว ซึ่งคาดว่าจะทราบความคืบหน้าในเร็วๆ นี้
สำหรับความร่วมมือในครั้งนี้ เป็นความร่วมมือที่มีหลากหลาย Business Model ที่ผสานจุดแข็งระหว่างกันอย่างลงตัวทั้ง JKN และ ดีเอ็น บรอดคาสต์ เพื่อร่วมกันสร้างความเข้มแข็งให้แก่การดำเนินงานของ 2 บริษัท โดย JKN จะได้ประโยชน์จากการขยายแพลตฟอร์มการออกอากาศไปสู่ทีวีดิจิทัลจากเดิมที่ออกอากาศผ่านช่องทีวีดาวเทียม ซึ่งจะส่งผลให้ JKN สามารถหารายได้จากการขายเวลาโฆษณาได้มากขึ้น ขณะที่ช่อง NEW 18 จะได้ฐานลูกค้าที่เพิ่มขึ้นจากผู้ชมที่ต้องการคอนเทนต์ข่าว ซึ่งเป็นรายการคุณภาพในการสร้างฐานผู้ชมทางช่องให้เพิ่มมากขึ้น
ขณะที่การผนึกกำลังร่วมมือกันในครั้งนี้จะช่วยส่งเสริมกลุ่มธุรกิจ Commerce ในการขยายฐานลูกค้าและสามารถสื่อสารด้านคุณภาพของผลิตภัณฑ์ไปยังกลุ่มผู้ชมได้โดยตรง หรือ Direct to Consumer (D2C) ผ่านการซื้อเวลาโฆษณาหรือ Tie-in สินค้าในรายการที่ JKN ผลิตขึ้น ซึ่งจะทำให้กลุ่มธุรกิจ Commerce ของ JKN ในปีนี้เติบโตอย่างมีนัยสำคัญ จากแผนรุกตลาดผลิตภัณฑ์เสริมอาหารและเครื่องดื่มเพื่อสุขภาพ และจะสนับสนุนผลการดำเนินงานให้เติบโตและสามารถผลตอบแทนที่ดีให้แก่ผู้ถือหุ้น
“ความร่วมมือกันระหว่าง JKN และ NEW 18 ถือเป็นก้าวย่างที่สำคัญในการเป็นพันธมิตรทางกลยุทธ์ธุรกิจที่นำมาซึ่งความสำเร็จกันทั้ง 2 ฝ่ายที่จะได้ประโยชน์ร่วมกัน จากการนำจุดแข็งของ JKN ในด้าน Content ที่มีความหลากหลาย ไปช่วยเสริมสร้างความน่าสนใจในการออกอากาศทางช่อง NEW 18 ที่จะทำให้สถานีได้รับความนิยมจากกลุ่มผู้ชมคอข่าวที่มากขึ้น ขณะที่เราก็สามารถขยายฐานกลุ่มผู้ชม จากแพลตฟอร์มทีวีดาวเทียมไปสู่ทีวีดิจิทัลและยังช่วยส่งเสริมกลุ่มธุรกิจ Commerce ในการขยายฐานกลุ่มลูกค้าเพื่อสร้างการรับรู้และกระตุ้นยอดขายให้แก่ธุรกิจผลิตภัณฑ์อาหารเสริมและเครื่องดื่มเพื่อสุขภาพ เพื่อสร้างการเติบโตอย่างยั่งยืนให้แก่องค์กรต่อไป”  นายจักรพงษ์ กล่าว
 